
R E F E R A T  D E  A P R O B A R E
privind aprobarea Documentației de avizare a lucrărilor de intervenție și a Devizului general, faza D.A.L.I., pentru obiectivul de investiții „MODERNIZAREA STRĂZILOR DEALUL TĂULUI, DEALUL RACOVEI, AMURGULUI,
 PÂRÂIENI ȘI RAMIFICAȚIE DIN STRADA VÎNĂTORILOR,
MUNICIPIUL BRAD, JUDEȚUL HUNEDOARA”


Modernizarea străzii propuse în cadrul acestui proiect face parte din Strategia integrată de dezvoltare urbană a Municipiului Brad.
Există un interes general crescut în ceea ce privește modernizarea, îmbunătățirea și extinderea infrastructurii  rutiere, acest gen de investiție fiind prioritar atât la nivel național, cât și la nivel județean sau local.
Străzile care fac obiectul prezentei documentații tehnice se încadrează în categoria de importanță C (normală) și în clasa de importanță IV (redusă), conform prevederilor Legii nr. 10/1995 privind calitatea în construcții și ale Hotărârii Guvernului nr. 766/1997 pentru la aprobarea unor regulamente privind calitatea în construcții, Anexa 3.
Tronsoanele studiate nu sunt amenajate corespunzător din punct de vedere al  structurii rutiere, iar desfășurarea circulației este semnificativ influențată de condițiile climaterice.
Partea carosabilă nu se diferențiază de acostamente și pe cea mai mare parte a traseului nu sunt configurate pante transversale ale părții carosabile care să asigure o scurgere a apelor pluviale către marginile platformei. Acest impediment duce la staționarea apei timp îndelungat pe platformă, apa infiltrându-se în corpul drumului și producând degradări în structura rutieră. Partea carosabilă prezintă o serie de  defecțiuni specifice drumurilor pietruite, de tipul gropilor, denivelărilor și făgașelor, fapt care împiedică desfășurarea normală a circulației și conduce la generarea de praf pe timp uscat, respectiv de noroi pe timp umed (adus pe partea carosabila de pe acostamente, drumurile laterale, accese).
Partea carosabilă se află sub nivelul curților situate la distanțe variabile față de axa tronsoanelor de stradă. 
Lățimea platformei este cuprinsă între 3,00 m. și 6,00 m. Traseul este format din aliniamente racordate cu curbe neamenajate.
Sistemele de scurgere existente în zonă sunt alcătuite din șanțuri de pământ sau guri de scurgere. În mare majoritate, sunt colmatate, acoperite de vegetație, iar o parte din ele sunt înfundate și deteriorate. Din aceste motive sistemul de scurgere a apelor nu are capacitatea necesară să asigure scurgerea acestora în lungul străzilor, fapt  care  determină staționarea apei în șanțuri și infiltrarea acesteia în terasamente și în corpul drumului, afectând marginea platformei străzilor.
Pe lângă faptul că sunt nefuncționale, podețele existente sunt insuficiente ca număr, fiind necesară și proiectarea unor podețe noi ca să poată fi evacuate apele colectate în șanțuri. În consecință, consider că este necesar să se consolideze platforma acestor străzi și să se asigure scurgerea apelor prin construirea de șanțuri și podețe.
Străzile nu sunt prevăzute cu sisteme de semnalizare verticală corespunzătoare. Ori,  conform standardelor și normativelor în vigoare,  este necesară înființarea unui sistem de semnalizare verticală și orizontală. 
Prin realizarea acestui obiectiv de investiții se urmărește asigurarea accesibilității la zone cu potențial la nivel de regiune, economisirea timpului și a carburanților, reducerea costurilor de operare a autovehiculelor, îmbunătățirea capacității portante a străzilor.
Necesitatea acestor lucrări este în primul rând argumentată de starea fizică a străzilor. 
Amenajarea acestora va determina:
•	facilitarea accesului localnicilor și al autovehiculelor;
•	ridicarea potențialului economic al zonei;
•	ameliorarea calității mediului și diminuarea surselor de poluare;
•	dezvoltarea turismului și agroturismului.
Din punct de vedere al protecției mediului, în urma realizării investiției, se dorește atingerea următoarelor obiective:
•	reducerea cantității de emisii de gaze poluante este mult mai mică datorită faptului că traficul se va desfășura în condiții normale;
•	reducerea nivelului zgomotelor aferente autovehiculelor se reduce datorită calității suprafeței carosabile;
•	limitarea scurgerilor de combustibil accidentale având în vedere că se va putea circula la viteza proiectată;
•	colectarea și evacuarea apelor de suprafață prin intermediul șanțurilor la colectorii naturali, eliminându-se astfel gropile cu apă din suprafața carosabilă;
•	reducerea gradului de uzură a autovehiculelor datorită faptului că acestea pot circula pe suprafețe de rulare netede.
Valoarea Devizului general este de 7.208.413,22 lei (cu T.V.A.), respectiv 6.068.042,19 lei (fără T.V.A.), din care C + M = 6.718.683,83 lei (cu T.V.A.), respectiv 5.645.952,80 lei (fără T.V.A.).
	 În contextul celor de mai sus am inițiat prezentul proiect de hotărâre prin care am propus aprobarea Documentației de avizare a lucrărilor de intervenție și a Devizului general, faza D.A.L.I., pentru obiectivul de investiții ”MODERNIZAREA STRĂZILOR DEALUL TĂULUI, DEALUL RACOVEI, AMURGULUI, PÂRÂIENI ȘI RAMIFICAȚIE DIN STRADA VÎNĂTORILOR,MUNICIPIUL BRAD, JUDEȚUL HUNEDOARA” și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susținerea propunerii mele  prevederile art. 44 alin. 1 din Legea nr. 273/2006 privind finanţele  publice locale, cu modificările  şi completările ulterioare, ale H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale O.U.G. nr. 168/2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative, ale art.129 alin. 2 lit. d, alin. 7 lit. n din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

